b'\n_START_ARTICLE_\nArt Garfunkel\n_START_SECTION_\nSimon & Garfunkel 1957-1970\n_START_PARAGRAPH_\nPaul Simon og Art Garfunkel voksede begge op i Queens og var klassekammerater p\xc3\xa5 Forest Hills High School. I 1957 turnerede de rundt under navnet Tom and Jerry, og deres f\xc3\xb8rste professionelle indspilning blev "Hey Schoolgirl" fra 1955. Efter at have skrevet pladekontrakt med Columbia udkom deres f\xc3\xb8rste album i oktober 1964. Det havde titlen Wednesday Morning, 3 A.M.og var en lidt blandet aff\xc3\xa6re med sange skrevet af Bob Dylan, Ian Campbell og Paul Kane. Albummet vandt ikke for alvor genklang. Succesen kom f\xc3\xb8rst to \xc3\xa5r senere, i januar 1966, med albummet Sounds of Silence. S\xc3\xa6rligt popul\xc3\xa6re blev titelnummeret, som ogs\xc3\xa5 havde figureret p\xc3\xa5 debutalbummet og "We\'ve Got a Groovy Thing Goin\'". Samme \xc3\xa5r udsendte duoen albummet Parsley, Sage, Rosemary and Thyme med den popul\xc3\xa6re single "Scarborough Fair"/"Canticle". Succesen blev to \xc3\xa5r senere, i 1968, fulgt op  af Bookends, det mest helst\xc3\xb8bte Simon & Garfunkel-album med sange som "Mrs. Robinson" og "America". I 1969 udsendtes singlen "Bridge Over Troubled Water", der var med p\xc3\xa5 albummet med samme navn, der sendtes p\xc3\xa5 gaden i 1970. Det blev gruppens sidste album. Siden er Simon & Garfunkel flere gange blevet genforenet, mest kendt er koncerten i 1981 i Central Park, der udsendtes som live-dobbeltalbum med titlen The Concert in Central Park.'